3. ΓΝΩΜΟΔΟΤΗΣΙΣ ΝΟΜΙΚΗΣ ΥΠΗΡΕΣΙΑΣ ΙΚΑ Αριθ. 45229/7584 της 23 Ιαν. 1952 Εις απάντησιν του εν τω υπ’ αριθ. 45229/8386/ 21-12-1951 εγγράφω περιεχομένου ερωτήματος, έχομεν την τιμήν ν’ ανακοινώσωμεν την γνώμην ημών ως ακολούθως: Διά του άρθρ. 12 του Νόμου «περί εισπράξεως δημοσίων εσόδων», ορίζονται τα καταναγκαστικά μέσα προς είσπραξιν των δημοσίων εσόδων μεταξύ των οποίων περιλαμβάνεται και η προσωποκράτησις. Η χρήσις των μέσων τούτων εναπόκειται εις την κρίσιν του καταδιώκοντος Διευθυντού του Ταμείου, δυναμένου να εφαρμόση ταύτα, είτε αθροιστικώς είτε εν έκαστον κατά την ελευθέραν αυτού εκλογήν, η αναστολή δε των καταναγκαστικών τούτων μέσων κατά των οφειλετών συγχωρείται κατά το άρθρ. 17 του Ν. 5940 δι’ αποφάσεως του Υπουργού των Οικονομικών, ήτις εκδίδεται μετ’ απόφασιν της Επιτροπής του ως άνω άρθρου. Κατά την διαδικασίαν ταύτην εξεδόθη η υπ’ αριθ. 387208/6-12-51 εγκριτική απόφασις του Υπουργού των Οικονομικών της υπ’ αριθ. 9804/51 αποφάσεως της Επιτροπής του άρθρ. 17 του Ν. 5940 ήτις έχει εφαρμογήν δι’ όλα τα Νομικά Πρόσωπα, πλην του Ιδρύματος καθ’ όσον η ρηθείσα Επιτροπή του άρθρ. 17 του Ν. 5940 δεν έχει αρμοδιότητα δια τα έσοδα  του ΙΚΑ, δεδομένου ότι την αρμοδιότητα δια την προβλεπομένην υπό του Ν. 5940 αναστολήν εισπράξεως των χρεών, ασκεί κατά το άρθρ. 27 παραγρ. 3 του Α.Ν. 1846/51 το κατά τους Κανονισμούς του ΙΚΑ αρμόδιον όργανον. 